72. schôdza NR SR - 5.deň - A. dopoludnia
Dátum: 2022-09-23
Poslanec: Mičovský, Ján (-)
Druh vystúpenia: Vystúpenie v rozprave

64. Dobrý deň, ďakujem za slovo. Vážený pán podpredseda Národnej rady, vážená pani riaditeľka, vážené kolegyne poslankyne, poslanci, dovoľte, aby som svoj vstup do tejto rozpravy začal takým dosť netradičným, ale úprimným poďakovaním pani riaditeľke za to, že tu od včerajška od šestnástej hodiny čaká na tento, na túto možnosť prehovoriť. A dovoľte, aby som vám túto jednoduchú ružičku odovzdal aj nielen s vďakou za to, že tu toľko čakáte, ale s vďakou za všetkých, ktorých práva hájite. (Potlesk.) Verím, že to nebude považované za nejaký korupčný akt. A teraz dovoľte zopár slov k tejto správe. Ja mám tu také už keby spomienkové videnie, že ako hovorí Hérakleitos, že nemožno dvakrát vstúpiť do tej istej rieky. Možno sa dá povedať, že nemožno dvakrát vstúpiť ani do toho istého parlamentu. Totižto je to už deväť rokov, čo práve tu v tejto miestnosti, keď som predkladal návrh zákona o ochrane oznamovateľov protispoločenskej činnosti, tak vtedajší podpredseda Národnej rady za SMER povedal, že takýto zákon nepotrebujeme, lebo by to bol zákon, ktorý pomáha udavačom. Vidíte predsa len pokrok nejaký existuje. Dnes už nieže takýto zákon nepotrebujeme, aj ho máme a máme zároveň aj Úrad pre ochranu oznamovateľov protispoločenskej činnosti, ktorý háji záujmy ľudí alebo ich chráni, ktorí dokážu prekonať niekedy samých seba. Správa začína veľmi pekne. A ja som teda ocenil, že pani predsedníčka tam zvolila výraz predslov. Mne to hneď evokovalo slávny Proglas. Proglas, ktorý je istou oslavou písomníctva a vzdelanosti na Slovensku. A ak si prečítate tento úvod, keby len nič iné len tento úvod, tak zistíte, že pani predsedníčka tam volí slová, ktoré vás nemôžu nechať ľahostajným a ktoré naozaj zasahujú nielen myseľ, ale aj srdce. Hovorí tam o ľuďoch, ktorí sú úplne jednoduchí, ktorí žijú svoje prosté životy, ktorí netúžia po žiadnych výstrednostiach, ani po žiadnom zviditeľňovaní. Ktorí majú radi svoj kľud, svoju pohodu a tešia sa zo života. A predsa v istej chvíli sa dostávajú do situácie, ktorú by sme mohli prirovnať, keď budeme zveličovať, takej Sofiinej voľbe. Zjavia sa pred nimi pomyslené váhy a na tých váhach na jednej strane sa zjaví možno potreba zachovania kľudu a pokoja, komfortnej situácie a na tej druhej strane váh, na tých druhých miskách sa zjaví zase potreba zachovať si sebaúctu a prehovoriť. Prehovoriť v situácii, ktorá býva ťaživá, nepríjemná, ktorá jednoducho pred človeka stáva istú morálnu dilemu, či naďalej si zachovávať svoj kľud, alebo prehovoriť. A to prehovorenie máva často veľmi vysokú cenu. To, že tá cena býva často pri týchto ľuďoch, ktorí vstupujú do spoločenského života oznámením korupcie a protispoločenskej činnosti, že je to cena straty sympatií svojho zamestnávateľa, ktorý neocení, že aha, mám tu človek, ktorý ma upozorňuje na to, že deje sa niečo zlé. Ale naopak, reaguje spôsobom veľmi nepekným. Snaží sa takéhoto človeka zbaviť a preto vzniká tento problém. To nás nemôže prekvapovať. Žiaľbohu, teda nás to neprekvapuje, aj keď, keby sme boli idealisti, môžme povedať z pohľadu zamestnávateľa, no práve takýto človek má pre mňa obrovskú cenu, lebo takýto človek ma vlastne upozorňuje na veci, ktoré sa dejú v mojej firme a ja si vážim, že prehovoril a pomohol mi. Toto ale, žiaľbohu, sa nedeje skoro nikdy. Zamestnávatelia sú tí prví, kde oznamovateľ protispoločenskej činnosti platí pomerne tvrdou mincou stratu zamestnania, ale tá minca je len prvá, za ňou nasleduje ďalšia, ktorá je bolestivejšia. To je strata istej sociálnej istoty, strata istého pochopenia vo svojom okolí, keď sa veľmi často dostávame k tomu, že takýto zamestnanec má zrazu problém sa umiestniť medzi svojimi kolegami, ktorí od neho začínajú pre istotu bočiť, ktorí mu dávajú najavo, že nie je celkom bezpečné sa s ním stýkať a ktorí ho pripravujú o také základné životné istoty. No a ešte možno niekedy k tomu pribudne aj tretie minca, keď vám tí najbližší povedia, a prečo vlastne ty si sa pustil do tohto zápasu. Veď vidíš, že ostatní mlčali, ostatní boli ticho a preto pri tomto tichu mohol si ostať aj ty, naša rodina mohla fungovať, nemuseli sme mať stratu nejakej istoty z pohľadu zabezpečenia základných životných potrieb a ty si tieto základné potreby ohrozil. A aby sme povedali o tých aspektoch ešte aj niečo navyše. Je tu aj pomerne vážny problém doslova zdravotný. Takíto ľudia a ten aspekt, to teraz veľmi nezaznieval, chcem naňho osobitne upozorniť, často mávajú vážne problémy. Práve strata tej podpory od zamestnávateľa, od blízkych, od spoločnosti, ba dokonca aj od najbližšej rodiny, niekedy výčitky spôsobujú psychické zdravotné aj fyzické problémy, lebo psychika s fyzickým zdravím úzko súvisí a to je moment (zaznievanie gongu), ktorý považujem za potrebné v tejto súvislosti osobitne zdôrazniť. Ale dobre. To sú skúsenosti, ktoré hovoria o tom, že tento úrad, ktorý pani riaditeľka zastupuje a ktorý vlastne má za sebou v tejto chvíli iba trojmesačnú činnosť, lebo tá správa je vlastne (zaznievanie gongu) za tri mesiace, je veľmi dôležitým nástrojom na to, aby sme čo? Aby sme raz tento úrad zrušili. Ja dokonca by som povedal... (Prerušenie vystúpenia predsedajúcim.) Blanár, Juraj, poslanec NR SR Pani poslankyne, páni poslanci, poprosím o pokoj. Už len pár minút má pán poslanec Mičovský. Mičovský, Ján, poslanec NR SR Ďakujem pekne. Mohol by byť dokonca naším cieľom povedať si, že pracujme tak, aby pani riaditeľka, aby s ňou sme sa dožili zrušenia tohto úradu, lebo bude úplne nepotrebný. Žiaľbohu, ani z ďaleka nestojíme ešte pred takouto otázkou a tento úrad bude veľmi potrebný. A ja ďakujem za to, že vznikol. Ďakujem pani riaditeľke za to, že vkladá do toho nielen tú predpísanú akúsi úradnú postupnosť, ale že robí kroky, ktoré tento úrad vytiahnu von do spoločenského priestoru a urobia z neho inštitúciu, ktorá bude oslovovať širokú časť spoločnosti. Pretože kedysi sme začínali s tým, že sme tu mali ešte v rámci hnutia OĽANO Rad Ďurka Langsfelda. Možno si na to aj mnohí spomeniete, koľkých ľudí sme vtedy našli, ocenili a vyzdvihli. Boli to také známe prípady, ktoré si budete ešte pamätať – učiteľ Oto Žarnay, ktorý odišiel zo svojho prostredia akadémie obchodnej v Košiciach len kvôli tomu, že povedal pravdu o tom, čo sa tam deje. A mne sa pomerne zle teraz hovorí, neviem, či to nenecháme na potom. (Ruch v sále.) No lebo zdá sa teda, že bude lepšie, môžem navrhnúť? Blanár, Juraj, poslanec NR SR Pán poslanec, ak máte záujem ešte vystúpiť, lebo máte 11 minút, tak po hlasovaní. Mičovský, Ján, poslanec NR SR (Povedané súbežne s predsedajúcim.) Áno, ja by som potom pokračoval... Dobre, ďakujem pekne.